Alerta cu bombă de la Tribunalul București a fost falsă. Ce spune președintele instanței.
Pirotehniștii sosiți la fața locului nu au găsit nicio bombă. Laura Radu, președintele instanței, a precizat că întreaga activitate a fost perturbată serios. Între timp, activitatea Tribunalului București a fost reluată.
Ameninţarea cu bomba de la Tribunalul Bucureşti s-a dovedit a fi una falsă. Laura Radu, preşedintele instanţei, a anunţat că încă nu a fost identificat autorul alertei."Activitatea continuă în acest moment în parametri de normalitate. (…) A fost foarte afectată activitatea, având în vedere că aveam intervale orare bine definite, având în vedere că această măsură de evacuare a avut loc la ora 10:00, iar acum este trecut de ora 13:00. Deja s-a pierdut timp important. Sperăm să fie recuperat", a declarat Laura Radu.În această dimineaţă, în jurul orei 10.00, Poliţia Capitalei a fost sesizată de către jandarmi cu privire la faptul că au fost informaţi că în sediul instituţiei este amplasată o bombă.Toată clădirea a fost evacuată. De dimineaţă, avocaţii, justiţiabilii şi personalul instanţei au aşteptat ca poliţia să încheie verificările.